Komisijos reglamentas (EB) Nr. 315/96
1996 m. vasario 21 d.
dėl išsamių pagalbos, suteikiamos karvių pieno gamybos padidinimui Prancūzijos užjūrio departamentuose, taikymo taisyklių ir iš dalies keičiantis Reglamentą (EEB) Nr. 1756/93
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 16 d. Tarybos reglamentą (EEB) Nr. 3763/91, nustatantį Prancūzijos užjūrio departamentams specialias priemones tam tikriems žemės ūkio produktams [1], su paskutiniais pakeitimais, padarytais Reglamentu (EB) Nr. 2598/95 [2], ypač į jo 9 straipsnį,
atsižvelgdama į 1992 m. gruodžio 28 d. Tarybos reglamentą (EEB) Nr. 3813/92 dėl bendrojoje žemės ūkio politikoje taikomo apskaitos vieneto ir perskaičiavimo kurso [3], su paskutiniais pakeitimais, padarytais Reglamentu (EB) Nr. 150/95 [4], ypač į jo 6 straipsnio 2 dalį,
kadangi Reglamento (EEB) Nr. 3763/91 6 straipsnio 1 dalyje numatyta, kad pagalba suteikiama karvių pieno gamybos padidinimui Prancūzijos užjūrio departamentuose, neviršijant šių teritorijų suvartojimo poreikių ir daugiausia 20000 tonų per metus; kadangi būtina patikslinti tam tikras šios priemonės taikymo taisykles ir papildyti Komisijos reglamentą (EEB) Nr. 1756/93 [5] su paskutiniais pakeitimais, padarytais Reglamentu (EB) Nr. 693/95 [6], nurodant taikytiną žemės ūkio perskaičiavimo kursą; kadangi jokia pagalba neturi būti teikiama už gyvūnų pašarui naudojamą nugriebtą pieną;
kadangi pagalbos valdymo institucijoms turėtų būti suteikti būtini įgaliojimai, kad būtų užkirstas kelias jos naudojimui kitiems nei karvių pieno gamybos padidinimo tikslais Prancūzijos užjūrio departamentuose, neviršijant žmonių vartojimo poreikių;
kadangi nacionalinės valdžios institucijos privalo nustatyti tikrinimo, ar pagalbos schema tinkamai veikia, procedūras; kadangi apie tai Komisijai turėtų būti reguliariai pranešama;
kadangi Reglamentas (EB) Nr. 2598/95, nustatantis pagalbą karvių pieno gamybos padidinimui, įsigaliojo 1995 m. lapkričio 12 d., o jo taikymo taisyklės turi įsigalioti tą pačią dieną;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiame reglamente:
a) "nenugriebtas pienas" - tai nepakeistos sudėties produktas, gaunamas pamelžus vieną ar daugiau karvių;
b) "pieninė" - įmonė ar grupė, kuri perka pieną ar kitus pieno produktus iš gamintojo, apdoroja, perdirba ir (arba) parduoda juos vienai ar kelioms įmonėms, apdorojančioms arba perdirbančioms pieną arba kitus pieno produktus.
2 straipsnis
1. Pagalba suteikiama pieninių prašymu, pateiktu raštu, kurios įsipareigoja:
a) daryti įrašus, iš kurių būtų mažiausiai matyti kiekvieno gamintojo kiekvieną mėnesį pristatytas kiekis ir pieninės perparduoto pieno ir (arba) įvairių produktų kiekiai;
b) leisti atlikti visus valstybės narės reikalaujamus įrašų tikslumo ir produktų kokybės patikrinimus.
2. Pagalbos, skirtos ketvirčiui, paraiškos pateikiamos kompetentingai institucijai vėliausiai paskutinę mėnesio po ketvirčio pabaigos dieną standartine kompetentingos institucijos nustatyta forma, kurioje pateikiama mažiausiai ši informacija:
- kiekvieno gamintojo pristatyto pieno kiekis,
- perparduoto ar panaudoto kiekviename produkte, įskaitant gyvūnų pašarui naudojamą nugriebtą pieną, pieno kiekiai,
- pieninės pavadinimas ir adresas,
- pagalbos suma.
Tačiau pagalbos, skirtos nuo 1995 m. lapkričio 12 d. iki gruodžio 31 d. laikotarpiui, paraiškos pateikiamos tuo pačiu metu kaip pagalbos, skirtos pirmam 1996 m. ketvirčiui, paraiškos.
3. Pagalba išmokama pieninei, patikrinus pateiktos informacijos tikslumą, vėliausiai antro mėnesio nuo atitinkamo ketvirčio pabaigos paskutinę dieną.
4. Pieninė visą pagalbos sumą perveda gamintojams ar gamintojų grupėms vėliausiai penkioliktą dieną nuo tos dienos, kai jai buvo atliktas mokėjimas.
3 straipsnis
Ne vėliau kaip kiekvienų metų spalio 15 d. Prancūzijos Respublika Komisijai praneša kiekius, už kuriuos praėjusiais pieno metais buvo išmokėta pagalba.
4 straipsnis
1. Prancūzijos Respublika imasi reikiamų priemonių užtikrinti, visų pirma patikrinimais, kad pagalba tikrai būtų išmokėta gamintojams ir gamintojų grupėms ir nebūtų suteikta už gyvūnų pašarui naudojamą nugriebtą pieną.
2. Pagal 2 straipsnio 1 dalį atlikus patikrinimus, parengiama ataskaita, kurioje nurodoma:
- data,
- vieta,
- rezultatai.
3. Per keturias savaites kompetentingos institucijos Komisijai praneša apie pažeidimų atvejus.
5 straipsnis
Reglamento (EEB) Nr. 1756/93 priedo A dalyje pridedamas 5 punktas:
"Reglamentas | Atitinkamos sumos | Taikomas žemės ūkio perskaičiavimo kursas |
5.(EEB) Nr. 3763/91 | Pagalba karvių pieno gamybos padidinimui (6 straipsnis) | Pristatymo mėnesio pirmą dieną taikomas žemės ūkio perskaičiavimo kursas." |
6 straipsnis
Šis reglamentas įsigalioja kitą dieną nuo jo paskelbimo Europos Bendrijų oficialiajame leidinyje.
Jis taikomas nuo 1995 m. lapkričio 12 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. vasario 21 d.